แมงเม่าสู้ตาย!โมนิก้าและทีมงาน
*วานนี้เป็นอีกหนึ่งวันที่ทำให้ “โมนิก้า” รู้สึกตื่นเต้นไปตามอารมณ์ของตลาดหุ้น เพราะเปิดเทรดปุ๊บ ก็ทรุดตัวลงไปกองอยู่ในแดนลบปั๊บ หลังจากนั้นก็ตีตื้นขึ้นมายืนอยู่ในแดนบวก พร้อมกับพยายามปิดเหนือระดับ 1,450 จุดตลอดเวลา ก่อนจะลงเอยด้วยการปิดที่ระดับ 1,452.59 จุด บวกไป 2.52 จุด ด้วยมูลค่า 4.97 หมื่นล้านบาท สะท้อนถึงแรงซื้อยังมีอยู่มากพอสมควรนะคะ
7 ก.ค. 2559

*วานนี้เป็นอีกหนึ่งวันที่ทำให้ “โมนิก้า” รู้สึกตื่นเต้นไปตามอารมณ์ของตลาดหุ้น เพราะเปิดเทรดปุ๊บ ก็ทรุดตัวลงไปกองอยู่ในแดนลบปั๊บ หลังจากนั้นก็ตีตื้นขึ้นมายืนอยู่ในแดนบวก พร้อมกับพยายามปิดเหนือระดับ 1,450 จุดตลอดเวลา ก่อนจะลงเอยด้วยการปิดที่ระดับ 1,452.59 จุด บวกไป 2.52 จุด ด้วยมูลค่า 4.97 หมื่นล้านบาท สะท้อนถึงแรงซื้อยังมีอยู่มากพอสมควรนะคะ
*เมื่อเจาะลึกลงไปในรายละเอียดของคนที่คอยประคองดัชนี “โมนิก้า” พบว่า แมงเม่าคือพระเอกของเที่ยวนี้อย่างสมบูรณ์แบบ เพราะรู้ทั้งรู้ว่า บริเวณนี้เป็นจุดเสี่ยง แต่ยังกล้าเข้าซื้อแบบสุดตัว จึงขอปรบมือให้กับความหาญกล้าสักหน่อย ขณะที่กองทุนตัวแสบ กับฝรั่งตาน้ำข้าว ก็สาดหุ้นออกมาตลอดทั้งวันแบบนี้ เดี๊ยนถึงมั่นใจว่า เกมหุ้นเที่ยวนี้จะโหดมากขึ้นเรื่อยๆ พะยะค่ะ
*เนื่องจากตรรกะที่ทุกคนมองเหมือนกันก่อนหน้านี้ เขาว่าด้วยเรื่องเงินทุนไหลเข้ามากกว่าเงินทุนไหลออก “โมนิก้า” จึงเกิดความสับสนทางกระบวนการทางความคิดว่า “ซื้อ” หรือ “ขาย” ทางเลือกไหนดีกว่ากัน? เพราะสิ่งที่สะท้อนออกมามันเป็นเรื่องของสถานการณ์ในแต่ละวัน จึงต้องดูกันต่อไปว่า แมงเม่าจะมีแรงยื้อกับพวกนักลงทุนสถาบันมากขนาดไหนเจ้าค่ะ
*เหมือนกับเรื่องที่พรายกระซิบบอกมาว่า ผลการดำเนินงานไตรมาส 2 ของ IVL เนี้ย “ไม่ธรรมดา” แน่ๆ แถมมีใบการันตีจากหลายกูรูที่พูดเป็นเสียงเดียวกันเลยว่า “กำไรเด่น” พ่วงด้วย “เทคนิคสวย” ใครที่ยังลังเลจะเก็บหุ้นเข้าพอร์ต  เจ๊ขอแนะนำว่า ให้รีบเก็บเลยจ้า หลังราคาหุ้นพุ่งขึ้นมาปิดที่ 30.50 บาท บวกไป 2 บาท หรือ 7.02% ด้วยวอลุ่มหนาแน่น 2.67 พันล้านบาทนะคะ
*เช่นเดียวกับในรายของ THAI ทุกคนรู้ดีว่า หุ้นตัวนี้มีการชี้นำจากกระทรวงการคลังอย่างชัดเจน ซึ่งก่อนหน้านี้มีการพูดถึงเรื่องกำไรกรอกหูบ่อยมากเหลือเกิน จนสุดท้ายกลายเป็นเรื่องฝังหัวของทุกคนไปหมดแล้ว “โมนิก้า” ถึงอยากให้แฟนคลับมองการวิ่งขึ้นมาใกล้ 30 บาท ต่อจากนั้นจะเป็นอย่างไร? หลังราคาหุ้นวิ่งขึ้นมาปิดที่ 27 บาท บวกไป 1.25 บาท หรือขึ้นไป 4.85% ด้วยมูลค่า 1.94 พันล้านบาท มันถึงเวลาต้องเริ่มคิดแล้วนะจะบอกให้
*เหมือนกับอาการที่เกิดขึ้นกับ TRUE ทุกกระเบียดนิ้ว เพราะก่อนหน้านี้ทำท่าจะจอดไม่ต้องแจว! เพราะมีลูกหุ้นเข้ามาเทรดเพิ่มอีก 8 พันล้านหุ้น พอเอาเข้าจริงๆ กลับทะยานสวนกระแสให้ดูเป็นขวัญตาแบบนี้ “โมนิก้า” ฟันธงได้ทันทีว่า นี่คือมันนี่เกมที่นักเล่นต้องระวังให้ดีๆ แถมการขึ้นมาปิดที่ 7.60 บาท บวกไป 0.35 บาท หรือขึ้นไป 4.80% ด้วยมูลค่า 3.76 พันล้านบาท มันเป็นการสะท้อนเกมดังกล่าวได้เป็นอย่างดีนะคะ
*อีกหนึ่งเกมที่ “โมนิก้า” ต้องพูดถึงเมื่อมีโอกาสก็คือ เกมของหุ้นถ่านหิน! ซึ่งกำลังเริ่มเล่นรอบใหม่กันอย่างเอิกเกริก มันกลายเป็นโมเมนตัมที่ต้องตามติดเรื่องดังกล่าวให้ดีเป็นพิเศษ เพราะเที่ยวนี้เป็นลักษณะเหวี่ยงแหกันอย่างเมามัน ไล่ตั้งแต่ BANPU LANNA TCC AGE EARTH ซึ่งแต่ละตัวมีจุดเด่นที่แตกต่างกันอย่างเห็นได้ชัด และตัวที่เดี๊ยนมีความรู้สึกชอบมากที่สุดในเที่ยวนี้กลายเป็นตัวหลังสุด เพราะในช่วงที่ทุกคนขาดทุน หุ้นตัวนี้แค่กำไรลดลง และในช่วงที่ทุกอย่างดีขึ้น หุ้นตัวนี้น่าจะพีคอีกครั้ง จริงไหมตัวเอง!
*มาถึงหุ้น PAF ซึ่งปกติแล้วไม่ค่อยจะหวือหวา แต่สองสามวันมานี้โดดเด่นจนสะดุดตา ก็แหม….ปรับตัวขึ้นแรงมาสองวันติด แถมวอลุ่มก็เริ่มเพิ่มขึ้นอย่างมีนัยสำคัญ หากไม่มองก็จะหาว่า “ฝนตกไม่ทั่วฟ้า” ดูจากเทคนิคก็อยากจะเชียร์ให้ไปต่อได้อีกหลายวันเหมือนกัน แต่ข้อมูลเก่าย้ำเตือนว่า นกกระจอกยังไม่ทันกินน้ำ ทำให้ราคาปิดที่ 2.64 บาท บวกไป 0.12 บาท หรือขึ้นไป 4.70% ด้วยมูลค่า 160 ล้านบาท กลายเป็นจุดที่ต้องเฝ้าระวังนะคะ
*เช่นเดียวกับในรายของ S11 วานนี้กระชากขึ้นมาปิดที่ราคา 10.20 บาท บวกไป 1.15 บาท หรือ 12.71% ด้วยวอลุ่มซื้อขาย 485  ล้านบาท เห็นแท่งเทียนสูงเสียดฟ้าแบบนี้ เจ๊ก็รู้สึก “ร้อนรุ่ม” ถึงกูรูเค้าจะให้เป้าสูง 11.25 บาทก็เหอะ แต่ทางเทคนิคเริ่มเข้าข่ายซื้อมากเกินไปแล้ว ดูจากเทรนด์เก่าๆ พอขึ้นถึง 10 บาททีไร เป็นต้องร่วงลงมาทู้กกกที ขอบอกว่าเม่าไหนใจไม่ถึง “อย่าเล่นกับไฟ” ใครที่มีหุ้นอยู่ในมือ แล้วเกิดอาการอยากขาย..ก็ขายนะเจ้าคะ
*เหมือนกับหุ้นที่ “มาเร็ว เคลมเร็ว” อย่าง FOCUS กลายเป็นอุทาหรณ์สอนใจเหล่านักเล่นว่า ห้ามพลาด..หากจะเล่นกับของร้อน จากหุ้นที่เคยขึ้นแรงๆ ล่าสุดอ่อนตัวลงมาปิดที่ 2.24 บาท ลบไป 0.22 บาท หรือลงไป 8.90% ด้วยมูลค่า 142 ล้านบาท “โมนิก้า” ไม่ขอกล่าวโทษอะไรทั้งสิ้น เพราะโลกของการลงทุนก็เป็นแบบนี้ ใครหูตากว้างไกล มักเอาตัวรอดได้นะคะ